Fundació Palau. Centre d'Art. Caldes d'Estrac

EXPOSICIÓ JO SOC EL MEU PROPI EXPERIMENT
2017-05-18 19:30 - 2017-10-05 14:00 UTC | Fundació Palau
En el dia Internacional dels Museus inaugurem l’exposició ‘Jo sóc el meu propi experiment’
Tretze lectures dels Poemes de l’Alquimista, publicat per primer cop clandestinament el 1952, és una de les obres més importants de Josep Palau i Fabre i un dels llibres de poesia en català més coneguts i reeditats.
En aquesta exposició, que obre el centenari, hem convidat a creadors de diferents àmbits a interpretar alguns dels poemes més destacats del llibre. Palau no es limita a escriure i publicar els seus versos: investiga, experimenta amb diferents formes i referents poètics.
A l’hora d’editar el volum, juntament amb els poemes, incorpora una reflexió sobre el tema, la forma i el motiu d’algunes dels textos. Poemes de l’Alquimista és al mateix temps creació i reflexió, poesia i assaig. D’aquesta manera Palau connecta amb una de les línies més fecundes de la creació contemporània.
L’exposició proposa una nova manera d’apropar-se a la poesia, a la poesia de Josep Palau i Fabre i als Poemes de l’Alquimista, mitjançant un plantejament innovador. El problema de la identitat, el sentiment de ser sempre estranger, l’instint que ens condueix a una identitat humana compartida, el valor de la tradició com a matèria primera de les creacions contemporànies.
Entre els col·laboradors hi ha els artistes Ignasi Aballí i Enric Farrés, l’animadora Laura Ginés, l’escriptor Sergi Pons Codina, la videoartista Maria Padró, l’il·lustrador Arnal Ballester, el realitzador Morrosko Vila-San-Juan, els dissenyadors America Sanchez i Albert Planas, i els arquitectes Llamazares-Pomés.
Llamazares-Pomés han pensat un sistema de cubs: cada cub desplega visualment i instal·lativament un poema. L’espectador viu el pas de la poesia de Rimbaud a la de Palau i Fabre a través de les variacions plàstiques d’Ignasi Aballí del poema L’aventura. Laura Ginés ha treballat en una animació la descomposició del poema que fa Palau i Fabre a El poema (la música, les paraules, l’argument), inspirada en la Història d’un soldat d’Stravinski. Maria Padrós ha treballat en vídeo el poema Peix: la solitud, la incomunicació, la sordesa. El catàleg és una edició de deu Poemes de l’Alquimista, il·lustrats per Arnal Ballester, en un llibre-objecte.
Inauguració de l’exposició: 18 de maig a les 19:30h a la Fundació Palau
Aquesta exposició estarà del 18 de maig al 5 d’octubre de 2017 a la Fundació Palau i del 30 de novembre al 2 d’abril de 2018 estarà al Palau Robert de Barcelona.
Podeu descarregar la invitació aquí

"Encontres amb l'Alquimista"
2017-09-16 00:00 - 2017-11-12 18:00 UTC
Un projecte d’exposició a l’entorn de l’obra de Josep Palau i fabre, en concret del seu poemari L’Alquimista.
Un projecte promogut pel grup de recerca Escafandre, subscrit a l’Associació Cultural l’Espantaocells i Comissariat per l’Àngels Rosés
Escafandre, és un grup heterogeni i canviant d’artistes de diferents disciplines que s’apleguen a l’entorn d’un projecte comú, en aquest cas, el desig d’aprofundir en l’obre de Palau i Fabre, cercant diferents punts de vista i provocant diàleg.
Els participants ens reunim sota una proposta de diàleg, de trobada, de ressonàncies amb el poeta a traves d’algun del seus poemes o be d’un conjunt…Com no pot ser d’altre manera, un diàleg obert, que ens meni a l’obra amb total llibertat artística, travessant diverses disciplines i llenguatges que itinèrin amb el que ens diu Palau.
Els artistes participants son:
Xavier Alsina, Antoni Carné, Núria Dardinya i Daniel Perez , Marta Castelar, Carme Castellvi, Anet Duncan, Verònica Gonzalez, Teresa Gómez Martorell, Jaume Guardis, Ona Mestre, Jaime Moroldo, Tomàs Pariente, Stefano Puddu, Anna Maluquer, Àngels Rosés, Núria Rossell, Jordi Sarrate, Pepa Vila.

PALAU MIRA PICASSO
2017-10-19 19:30 - 2018-01-07 14:00 (Europe/Paris)
Pablo Picasso és un dels pintors més fotografiats de la història. La porta dels seus diferents tallers, així com la de les diverses residències que va ocupar, va estar oberta a moltes càmeres. Una d’elles va ser la de Josep Palau i Fabre, considerat el principal especialista en el geni malagueny. Palau va captar Picasso, però també l’estela deixada per l’artista, visitant els llocs en els quals l’artista va viure i els estudis en els quals va pintar. Palau també va fotografiar personatges relacionats amb la biografia de l’autor de Les senyoretes del carrer d’Avinyó.
Aquestes fotografies pertanyen al material de treball de Palau i són un record de les seves aventures picassianes. Llevat d’alguna excepció, el conjunt ha tingut poca divulgació i l’autor va emprar en els seus llibres alguns dels materials, de manera que encara resta inèdita bona part d’aquestes fotografies, on podem veure tant el pintor com l’estela que ha deixat, indicis de la seva geografia humana i plàstica.
Amb motiu del centenari de Palau i Fabre, és un bon moment per revisar aquestes fotografies i permetre que el gran públic tingui accés a Picasso gràcies als ulls de qui va saber contemplar-lo com ningú. Ens fiquem dins del taller del pintor, però també del propi biògraf.
El gruix de fotografies es complementa amb altres documents que rarament s’han exposat i que el biògraf va guardar entre els seus papers. Són apunts del mateix Picasso sobre el seu taller a Bateau Lavoir o respostes manuscrites als qüestionaris de Palau, a més de les llibretes de treball de l’escriptor, les seves càmeres fotogràfiques…
És el material de treball per títols com Picasso vivent, Picasso i els seus amics catalans o Estimat Picasso. A aquests documents s’han d’afegir les dedicatòries que el pintor realitza pel seu estudiós o peces tan desconegudes com una escultura inèdita de Picasso guardada per Palau i que es convertí en un improvisat cendrer pel pintor.
Cal fer una menció especial a la tasca de Palau i Fabre com a certificador d’obres de Picasso. En l’arxiu de la seva fundació s’han conservat totes les que va fer, fotografies en les quals Palau escriu de la seva pròpia mà un petit assaig sobre la peça objecte d’estudi. Probablement la més simbòlica d’aquestes pintures sigui la del primer quadre pintat per Picasso, també amb certificat del mateix pintor.
L’exposició inclou la pel·lícula amb guió i direcció de Josep Palau i Fabre Picasso a Catalunya (Estela films, 1975).
En una darrera sala es presentarà el projecte de l’any 2007 “Estimat Palau”, una sèrie d’homenatge realitzada per són Joan Fontcuberta, Luis Gordillo, Antoni Llena, Antoni Muntadas, Carlos Pazos, Perejaume i Antoni Tàpies. Tal i com explica Sol Enjuanes, coordinadora del projecte, “Estimat Palau” és un projecte que neix per celebrar el 90è aniversari de Josep Palau i Fabre. Amb aquesta finalitat es va recuperar de l’àlbum personal del poeta la fotografia de Picasso feta l’abril de 1964 per Palau a Nôtre-Dame-de-Vie.
Un cop ampliada i impresa sobre fusta es va remetre als artistes amb la invitació a intervenir-hi lliurement. Aquest és el punt de partida comú que ha donat lloc a una sèrie d’obres amb Palau i Picasso com a eix central que ens conviden a reflexionar sobre la pintura i la construcció de la imatge de l’artista.
Picasso
Inauguració de l’exposició: 19 d’octubre a les 19:30h a la Fundació Palau
Aquesta exposició és una producció de la Fundació Palau i de la Fundación Museo casa Natal Picasso de Málaga i esta comissariada per Víctor Fernández. Es podrà visitar del 19 d’octubre de 2017 al 14 de gener de 2018 a la Fundació Palau, abans però, es podrà visitar a la Casa Natal de Pablo Picasso de Málaga del 22 juny al 8 d’octubre 2017.
Recull de premsa
